  Виталий Пронин Тыриськонэз 500 манетозь йылтоно.Нырысетӥ лыдӟонэн ик эскеремын общественной транспортын дун тырытэк ворттылӥсьёслы штраф тупатон.Туннэ нуналлы тыриськонлэн быдӟалаез - 300 манет. Лыдпус сокем ик бадӟым ӧвӧл, соин ик «лудкечъёслэн» лыдзы воксё уг кулэсмы. Нациосын ужан политикая, кышкытлыклэсь утиськонъя, Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов меӵак шуиз: тыриськонэз 1 сюрс манетозь ӝутоно! Укылтэмъёсты, пе, бадӟым тыриськон гинэ кышкатыны быгатоз. Транспортъя но сюрес хозяйствоя министерство тыриськонэз 1 сюрс манетозь ӝутыны пумит.- Ӵектонъёс вал та тыриськонэз 2 сюрс манетозь но ӝутыны, - вераз транспортъя но сюрес хозяйствоя министрлэн воштӥсез Алексей Горбачёв. - Но 1 сюрс манет но адямиосты зол шуккоз, угось 90 процентэзлэн доходзы ичи, дун тырытэк ворттылоно луо, уксёзы тырмымтэен. Ми чакламъя, тыриськонэз 500 манетозь йылтон тупамонгес. ПФО-ысь улосъёсты чаклано ке, Самараын гинэ та быдӟа штраф, унояз таӵе тыриськон чакламын ик ӧвӧл, - шуиз А. Горбачёв.Сэрттон-пертчонын валамон луиз: уноез депутатъёс тыриськонэз 1 сюрс манетозь ӝутыны пумит. Та ужпумъя но огкылэ вуэмын луоз вуоно сессиын.Елена Никитина Туспуктэм вотэсысь басьтэмын Теги: дунъёс Ижкар  